5.11.2004	4/000/2004

Oikeusministeriö
PL25
00023 Valtioneuvosto

Lausuntopyyntönne 30.7.2004 OM 7/021/2004

LAUSUNTOPYYNTÖ VESILAKITOIMIKUNNAN MIETINNÖSTÄ

Pyydettynä lausuntona vesilakitoimikunnan mietintöön (Kom 2004:2) Museovirasto lausuu kunnioittaen seuraavan.

Museovirasto toteaa, että se on tarkastellut vesilainsäännöksiä kulttuuriperinnön ja -ympäristön suojelun ja vaalimisen näkökulmasta. 

Museovirasto katsoo, että lain 1 luvun 2 §:n 3 momentissa oleva maininta muinaismuistolaista (295/1963) osoittaa selkeästi, että ko. laki otettava huomioon paitsi lupaharkinnassa niin myös kaikissa vesilain mukaisissa toimenpiteissä.

Museovirasto toteaa lain 3 luvun 2 §:n 3-kohdan  sanamuodon  ”melkoisesti” vähentää kulttuuriarvoja olevan epätarkka ja tulkinnanvarainen, ja esittää sen korvaamista selkeämmällä ilmaisulla. 

Museovirasto katsoo, että lain yleisissä tavoitteissa tulisi ainakin perustelujen tasolla todeta, että vesivarojen käytössä tulee ottaa huomioon myös kulttuuriperinnön vaaliminen. Vesirakentamisen osalta tämä tarkoittaisi, että turvattaisiin jokiin/virtavesiin liittyvät historiallisen rakennukset ja rakenteet esimerkiksi myllyt, varhainen teollisuus ja uiton rakenteiden säilymismahdollisuudet.
Museovirasto haluaa vesitaloushankkeissa varmistaa, etteivät uudet hankkeet turhaan vaurioita olemassa olevaa maisemaa/kulttuuriympäristöä.

Museovirasto pitää hakemusmenettelyä koskevaa 11 lukua selkeänä ja asianmukaisena. Hakemuksesta tulee pyytää Museoviraston lausunto, kun asia liittyy sen tehtäviin toimia ko. asiassa yleistä etua valvovana viranomaisena. Museovirasto pitää hyvänä luvun 11 §:ssä säädettyä kuulutuksen erillistä tiedoksiantoa ja toivoo, että pykälän yksityiskohtaisissa perusteluissa lausuttua menettelyä, jossa todetaan, että ”yleistä etua valvovia viranomaisia tulisi kuitenkin pitää ajan tasalla asian käsittelyvaiheista, joten myös tieto kuulutuksesta olisi hyvä toimittaa näille viranomaisille”, myös käytetään. 

Pääjohtaja, 	
	valtionarkeologi	Paula Purhonen

Esittelijä	Heidi Sederholm